*Köszönjük, ha a hír közlésével hozzájárulnak ahhoz, hogy minél több család otthonába eljusson a  
Karácsonyi Szaloncukor Angyal, örömteli pillanatokat okozva ezzel a legkisebbeknek!*

Sajtóközlemény azonnali felhasználásra – 2019. november 4.

**ÚJRA AKCIÓBAN A SZALONCUKOR ANGYAL – Hírességek is támogatják A KARITATÍV programot**

**Idén immáron negyedik alkalommal indul el a Szaloncukor Angyal kezdeményezés, amely az elmúlt években 14 megyében 65 település 1600 családjában több mint 6000 rászoruló számára tette szebbé az ünnepeket. Újfent csatlakozik a programhoz Pataki Zita televíziós műsorvezető és Sárközi Ákos Michelin-csillagos séf is, és arra kér mindenkit, hogy erejéhez mérten segítsen, hogy a leginkább rászoruló gyermekek is kaphassanak egy kis ajándékot!**

Az ország hátrányos helyzetű megyéiben élő többgyermekes családoknak egész évben számos problémával, sokszor az éhezéssel is szembe kell nézniük. Sok itt élő gyermek számára nem adatik meg a lehetőség, hogy úgy örüljön az ünnepeknek, ahogy minden gyermek vágyik arra. A [Magyar Vöröskereszt](http://voroskereszt.hu/) és a [Lector fordítóiroda](https://lector.hu/) Karácsonyi Szaloncukor Angyal programja segítségével idén is igyekeznek segíteni, hogy – mindnyájunk közös összefogásával – szebbé tehessük hazánkban a leginkább rászoruló gyerekek karácsonyát, akik számára sokszor egy szem szaloncukor jelentheti az egyetlen ajándékot. A Karácsonyi Szaloncukor Angyal akciójával a Vöröskereszt szaloncukrot vásárol az összegyűlt adományokból, és önkéntesei segítségével még az ünnep előtt eljuttatja azokat a legszegényebb rászoruló gyerekeknek.

A Magyar Vöröskereszt elkülönített számlaszámra várja minden felajánló magánszemély és cég adományát. A karitatív szervezet [**kampányoldalán**](http://voroskereszt.hu/termek/karacsonyi-szaloncukor-angyal-adomanygyujtes/?opt=500&ossz=) is lehet rendelkezni támogatásról, ott egyszerűen kiválasztva az adomány összegét és a preferált elektronikus fizetési módot. Itt egyúttal nyomon követhető hol tart éppen az adománygyűjtő program. A [**szaloncukorangyal.hu**](http://szaloncukorangyal.hu/) weboldalon a program számlaszáma is elérhető.

**Pataki Zita** televíziós műsorvezető a következőt mondta a program kapcsán*: „Közeleg a szeretet ünnepe, és saját családunkon kívül fontos gondolnunk azokra is, akik nehéz helyzetben vannak, különösen, ha azok gyermekek. Ez az adományozás egy igazán szép gesztus azok részére, akik számára a karácsony teljesebb lehet már egy szem szaloncukorral is.”*

**Sárközi Ákos**, a Borkonyha Michelin-csillagos séfje a program keretein belül különleges szaloncukorral készül majd, melynek titkát az érdeklődők receptvideóján keresztül sajátíthatják el. Az édesség elkészítésének a Miele ad otthont, ezzel támogatva a kezdeményezést.

„*Szeretnénk, ha idén a még több boldogságot csempészhetnénk a hátrányos helyzetű családok otthonába*” – fogalmazott Nagy Gábor, a Magyar Vöröskereszt főigazgató-helyettese. Ötletgazdaként Nagy Zoltán, a Lector fordítóiroda vezetője hozzátette: „*Örömmel tölt el minket, hogy évről évre egyre több ember vállal felelősséget mások sorsáért és tesz azért, hogy a rászorulók karácsonya is szebb lehessen. Egy apró figyelmesség hatalmas ajándék lehet kicsiknek és nagyoknak egyaránt. Arra buzdítunk mindenkit, hogy csatlakozzon ehhez a küldetéshez és tapasztalja meg azt, hogy adni mennyire nagyszerű!”*  A fordítóiroda önerőből is támogatja a programot, amivel év végéig kiegészíti saját ügyfelei adományait.

További információ és a számlaszám: [www.szaloncukorangyal.hu](http://www.szaloncukorangyal.hu)   
Facebook: [www.facebook.com/szaloncukorangyal](http://www.facebook.com/szaloncukorangyal) Sajtókapcsolat: Papp Zsuzsanna, Corpus Communications, +36 20 920 6460, [zsuzsanna.papp@corpuscom.hu](mailto:zsuzsanna.papp@corpuscom.hu)